text: Crida per al retorn del periodista Jacques Matand al seu lloc a la BBC [Afrique Cause – Change, 09.02.2020] - L'HORA
  El 7 de febrer, la cap de redacció de la BBC-Àfrica a Dakar, Anne Look, va notificar al periodista Jacques Matand el seu acomiadament de la BBC per "falta greu". Quina és, doncs, aquesta falta? Segons Anne Look, és l'entrevista al politòleg i investigador Charles Onana realitzada pel periodista Jacques Matand i emesa el 20 de novembre del 2019 per la BBC. Aquesta entrevista tractava d'un treball científic de Charles Onana publicat a París per l'Artilleur i titulat "Rwanda, la vérité sur l'opération Turquoise". Cal recordar que aquest llibre, resultat d'una tesi doctoral defensada a la Universitat de Lió 3, va ser prologat pel coronel Luc Marchal, comandant de les forces de manteniment de la pau de les Nacions Unides a Rwanda el 1994.
  Tot i això, segons Anne Look, aquesta entrevista hauria provocat una "queixa del govern ruandès". Sense mostrar proves d'aquesta queixa al periodista Jacques Matand i sense esperar a esbrinar si el periodista seria culpable d'alguna cosa, Anne Look va decidir immediatament acomiadar-lo.
  El Sindicat de Professionals de la Informació i la Comunicació Social del Senegal (SYNPICS), ha expressat la seva consternació per aquest acomiadament injust en una declaració. SYNPICS ha denunciat "una vel·leïtat per part de la cap de redacció, que no assumeix el seu paper de principal responsable de la difusió de qualsevol tema" a les ones de les que n'és responsable. De fet, aquesta entrevista, que es va publicar fa dos mesos, no ha estat objecte de cap qüestionament oficial a la redacció de la BBC. Aquesta decisió, que s'assembla més a una acció clandestina dels funcionaris ruandesos o una col·lusió entre ells i l'editora Anne Look per a impedir que un periodista lliure i professional faci la seva feina, és un greu atac a la llibertat d'informació i al dret del públic a la informació. Les autoritats ruandeses ja havien pressionat la BBC arran del documental sobre els crims dels soldats dirigits pel president Paul Kagame el 1994, titulat "Rwanda's Untold story".
  La direcció de la BBC va resistir aquesta pressió i cap dels periodistes que van fer el documental va ser acomiadat dels seus llocs. Aquesta actitud valenta i digna de la BBC no té res en comú avui en dia amb la d'Anne Look.
  Per aquesta raó, nosaltres, intel·lectuals, periodistes, membres d'organitzacions de drets humans, polítics i oients de la BBC exigim el retorn de Jacques Matand al seu lloc i la dimissió d'aquesta editora en cap que actua clarament sota la pressió del govern ruandès a la BBC.